

**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И**

**СЪВЕТА**

**относно упражняването на правомощието на Комисията да приема делегирани актове, предоставено с Регламент (ЕС) № 692/2011 на Европейския парламент и на Съвета относно европейска статистика на туризма**

**1.**  **ВЪВЕДЕНИЕ**

С Регламент (ЕС) № 692/2011 на Европейския парламент и на Съвета[[1]](#footnote-1) бе установена обща рамка за систематично разработване, изготвяне и разпространение на европейска статистика в областта на туризма в Европейския съюз. Регламентът има за цел да се вземат предвид промените в туристическия отрасъл и в поведението на туристите, които са настъпили след влизането в сила на Директива 95/57/ЕО на Съвета[[2]](#footnote-2), както и да отговори на произтичащите от тях промени в потребностите на ползвателите.

С Регламент (ЕС) № 692/2011 на Комисията се предоставят правомощия да приема делегирани актове:

* за изменение на определенията, така че да отразяват промени в международните определения (член 2, параграф 2);
* за изменение на сроковете за предаване на данни, за да се вземе предвид икономическото, социалното и техническото развитие (член 9, параграф 5); както и
* за адаптиране на приложенията, за да се вземе предвид икономическото, социалното и техническото развитие. Комисията обаче не може да променя разпоредбите в приложението относно незадължителния характер на изискваните данни и ограничението в обхвата (член 3, параграф 2).

Освен това в Регламент (ЕС) № 692/2011 се подчертава колко е важно Комисията да осъществи подходящи консултации при подготовката на делегирани актове, включително на експертно равнище, преди упражняването на правомощията.

**2.**  **ПРАВНО ОСНОВАНИЕ**

Настоящият доклад е изготвен във връзка с изискването по член 11, параграф 2 от Регламент (ЕС) № 692/2011. Съгласно тази разпоредба на Комисията се предоставя правомощието да приема делегирани актове за срок от пет години, считано от 11 август 2011 г., и тя е задължена да изготви доклад относно делегирането на правомощия не по-късно от девет месеца преди изтичането на петгодишния срок.

**3.** **УПРАЖНЯВАНЕ НА ДЕЛЕГИРАНОТО ПРАВОМОЩИЕ**

След влизането в сила на Регламент (ЕС) № 692/2011 Комисията прие един делегиран акт — Делегиран регламент (ЕС) № 253/2013 на Комисията[[3]](#footnote-3). С него се изменят някои определения, свързани с получаването на образователна степен, предвид промените в Международната стандартна класификация на образованието (ISCED).

Упражняването на делегираното правомощие бе счетено за необходимо вследствие на преразглеждането на Международната стандартна класификация на образованието (ISCED), приета от ЮНЕСКО (Организацията за образование, наука и култура на ООН ) на 36-ата Генерална конференция, проведена през ноември 2011 г. Съгласно член 2, параграф 2 от Регламент (ЕС) № 692/2011 Комисията може да приема делегирани актове с цел адаптиране на определенията, използвани в статистиката на ЕС в областта на туризма, към промени в международните определения.

С Делегиран регламент (ЕС) № 253/2013 на Комисията се правят следните изменения на приложение II към Регламент (ЕС) № 692/2011:

* всички позовавания на променливата или на разбивката по социодемографски характеристики „образователна степен“ се заменят с „достигната образователна степен“;
* всички позовавания на категориите „начална и основна образователна степен (ISCED 0, 1 или 2), средна и полувисша образователна степен (ISCED 3 или 4), висша образователна степен (ISCED 5 или 6)“ се заменят с „най-много първа степен на средното образование; средно образование и професионално обучение след завършено средно образование, но не висше; висше образование.“

Измененията са приложими от 1 януари 2014 г.

Комисията проведе консултации с експерти, включително с национални експерти в областта на статистиката за туризма, относно проекта на делегиран акт — на техническо равнище (през юни 2012 г.), както и на равнище директори (през юли 2012 г.). Проектът на делегиран регламент на Комисията бе представен на генералните директори на националните статистически институти в ЕС през ноември 2012 г.

Комисията прие делегирания регламент на 15 януари 2013 г. и съответно нотифицира Европейския парламент и Съвета. Нито Европейският парламент, нито Съветът представиха възражение срещу делегирания регламент в предвидения двумесечен срок. След изтичането на двумесечния срок делегираният регламент беше публикуван в *Официален вестник на Европейския съюз* на 21 март 2013 г. и се прилага от 1 януари 2014 г.

Въпреки че през петте години след влизането му в сила не възникна необходимост да се приемат делегирани актове във връзка с изменение на сроковете за предаване на данни или във връзка с адаптиране на приложенията, за да се вземе предвид икономическото, социалното и техническото развитие, делегираните правомощия продължават да са актуални.

**4.**  **ЗАКЛЮЧЕНИЕ**

Комисията е упражнила правомерно делегираните ѝ правомощия и приканва Европейския парламент и Съвета да вземат предвид настоящия доклад.

1. Регламент (ЕС) № 692/2011 на Европейския парламент и на Съвета от 6 юли 2011 г. относно Европейска статистика на туризма и за отмяна на Директива 95/57/ЕО на Съвета (ОВ L 192, 22.7.2011 г., стp. 17). [↑](#footnote-ref-1)
2. Директива 95/57/ЕО на Съвета от 23 ноември 1995 г. относно събирането на статистическа информация в областта на туризма (ОВ L 291, 6.12.1995 г., стр. 32). [↑](#footnote-ref-2)
3. Делегиран регламент (ЕС) № 253/2013 на Комисията от 15 януари 2013 г. за изменение на приложение II към Регламент (ЕС) № 692/2011 на Европейския парламент и на Съвета във връзка с адаптиране след преразглеждането на Международната стандартна класификация на образованието ISCED по отношение на променливите и разбивките, които следва да се представят (ОВ L 79, 21.3.2013 г., стр. 5). [↑](#footnote-ref-3)